CELEX: 62009TN0517
Language: bg
Date: 2009-12-21 00:00:00
Title: Дело T-517/09: Жалба, подадена на 21 декември 2009 г. — Alstom/Комисия

27.2.2010   
            
            
               BG
            
            
               Официален вестник на Европейския съюз
            
            
               C 51/40
            
         Жалба, подадена на 21 декември 2009 г. — Alstom/Комисия
   (Дело T-517/09)
   2010/C 51/76
   Език на производството: френски
   
      Страни
   
   
      Жалбоподател: Alstom (Levallois Perret, Франция) (представители: J. Derenne и A. Müller-Rappard, avocats)
   
      Ответник: Европейска комисия
   
      Искания на жалбоподателя
   
   
               —
            
            
               да се отмени решението на Комисията от 7 октомври 2009 г. по преписка COMP/F/39.129 — Електрически трансформатори, и
            
         
               —
            
            
               да се отмени решението на счетоводителя на Комисията от 10 декември 2009 г.,
            
         
               —
            
            
               да се осъди Комисията да заплати съдебните разноски.
            
         
      Правни основания и основни доводи
   
   С настоящата жалба Alstom иска, от една страна, отмяна на Решение C(2009) 7601 окончателен, прието от Комисията на 7 октомври 2009 г. — Електрически трансформатори относно производство по член 81 ЕО (понастоящем член 101 ДФЕС) и член 53 ЕИП, отнасящо се до картел на европейския пазар на електрическите трансформатори, и от друга страна, отмяна на решението на счетоводителя на Комисията от 10 декември 2009 г., с което се отхвърля искането на Alstom за учредяване на парична гаранция за срока на образуваното по настоящата жалба производство.
   В подкрепа на искането си за отмяна на решението на Комисията от 7 октомври 2009 г. жалбоподателят излага три правни основания, изведени от:
   
               —
            
            
               нарушение на разпоредбите, приложими за солидарната отговорност, доколкото Комисията приела, че за едно и също нарушение отговарят солидарно две предприятия, които Комисията не можела, индивидуално и самостоятелно, да държи за пряко и формално отговорни за нарушението,
            
         
               —
            
            
               нарушение на член 296 ДФЕС, доколкото обжалваното решение било опорочено поради:
               
                           —
                        
                        
                           непълни мотиви относно наличието на засягане на търговията между държавите членки,
                        
                     
                           —
                        
                        
                           липса на мотиви относно твърдението на Комисията, че Alstom не е оборило презумпцията, че дружеството майка носи отговорност за действията на дъщерното дружество, и не е доказало, че дъщерното дружество е самостоятелно,
                        
                     
                           —
                        
                        
                           противоречиви мотиви относно кумулативната отговорност на Alstom и Alstom T&D SA,
                        
                     
         
               —
            
            
               нарушение на член 101 ДФЕС във връзка с правилата относно носенето на отговорност от дружествата майки за нарушенията, извършени от дъщерните им дружества, доколкото Комисията се основала на съдебна практика, с която се нарушавало правото на Европейския съюз и която следователно не трябвало да се прилага, тъй като със съдебен акт се създавала необорима презумпция, основана не на самостоятелността или поведението на пазара, а на икономическите, правните и организационните връзки — родови характеристики, присъщи на всяка група от дружества.
            
         В подкрепа на искането си за отмяна на решението на счетоводителя от 10 декември 2009 г. жалбоподателят излага следните правни основания, изведени от:
   
               —
            
            
               липса на правно основание, доколкото решението да се отхвърли искането за учредяване на парична гаранция за срока на производството по отмяна на решението на Комисията от 7 октомври 2009 г. не било законосъобразно прието нито на основание на Финансовия регламент № 1605/2002 на Съвета (1), нито на основание на Регламент № 2342/2002 на Комисията за прилагане на Финансовия регламент, изменен с Регламент № 1248/2006 (2);
            
         
               —
            
            
               нарушение на принципа на защита на оправданите правни очаквания, доколкото решението на счетоводителя противоречало на оправданите очаквания, породени от предходната практика на Комисията,
            
         
               —
            
            
               нарушение на принципа на равно третиране, доколкото новият подход на счетоводителя на Комисията, без предварително оповестяване или преходни мерки, поставял Alstom в неравностойно положение спрямо задължените да заплатят глоба лица, които могли да учредят парична гаранция преди промяната на подхода,
            
         
               —
            
            
               неизпълнение на задължението за оповестяване на поправката на грешка в тълкуването, в случай че Общият съд постанови, че предходната практика на Комисията не съответствала на приложимата финансова правна уредба.
            
         
      (1)  Регламент (ЕО, Евратом) № 1605/2002 на Съвета от 25 юни 2002 година относно Финансовия регламент, приложим за общия бюджет на Европейските общности (ОВ L 248, стр. 1; Специално издание на български език, 2007 г., глава 1, том 3, стр. 198)
   
      (2)  Регламент (ЕО, Евратом) № 1248/2006 на Комисията от 7 август 2006 година за изменение на Регламент (ЕО, Евратом) № 2342/2002 за определяне на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (ОВ L 227, стр. 3; Специално издание на български език, 2007 г., глава 1, том 6, стр. 172)